stanford-oval/wikipedia huggingface dataset:
แหลม มอริสัน
ข้อพิพาทเรื่องเพลง Night in Bangkok ลอก Parisienne walkways ของแกรี่ มัวร์

วง V.I.P. ช่วงทัวร์ยุโรปเล่นเพลงสากลล้วนอยู่แล้ว มีเพลงบรรเลงเพลงหนึ่ง ได้ทำนองมาจากเพลง Parisienne Walkways ของแกรี่ มัวร์ จากอัลบั้ม Back on the Streets (1978) ซึ่งตอนเล่นสดในยุโรปก็ไม่มีปัญหาอะไร แต่พอวง V.I.P. กลับมาเมืองไทย (ปี 2525) ได้มีการนำบันทึกแสดงสดมาอัดเป็นแผ่นไวนิลและเทปคลาสเซ็ทขาย มีการตั้งชื่อเพลงบรรเลงนี้ว่า Night in Bangkok และวง V.I.P. ก็ได้ออก TV และก็มีการแนะนำชื่อเพลงนี้ว่า เพลง Night in Bangkok ในเรื่องนี้จึงมีคนต่อว่าพี่เขามากว่าก๊อปเพลง หรือไม่ให้เครดิตต้นฉบับ ซึ่งในเรื่องนี้พี่แหลมก็ไม่เคยมาตอบโต้อะไรเลย เหมือนยอมรับกลายๆว่าก๊อปเขามาจริงๆ แต่ก็ไม่มีใครว่าอะไรเพราะเวลาแกยิ้มหวานทุกคนก็หายโกรธแล้ว (ยิ้มน่ารัก)89
และฉายา Guitar King ท่านได้มาจากการแข่งกีตาร์ทาเลนท์ที่ประเทศเยอร์มันเมื่อปี 2524 แต่มีบางคนที่ไม่เคยรู้เรื่องนี้จะหมั่นไส้คำว่า Guitar King (ราชากีตาร์) แต่หลังๆเนื่องจากท่านอายุมากแล้ว จะออกลีลาโน้ตเพี้ยนและโซโล่ไปเรื่อยทำให้บางคนไปด่าแกตามเวปบอร์ดและมีข้อสงสัยถึงคำว่า Guitar King นั้นคู่ควรกับพี่แหลมอยู่หรือไม่ แต่พี่แกก็ไม่เคยเดือดร้อนอะไรเพราะคำว่า Guitar King นั้นคนอื่นพากันเรียกแกแต่แกไม่เคยเรียกตัวเอง
ปัจจุบัน พี่แหลม มีอาการป่วยด้วยโรคปอดอักเสบ และมีลูกหลานญาติมิตรคอยดูแลอยู่ไม่ห่าง
สโมสรฟุตบอลคอเวนทรีซิตี

สโมสรฟุตบอลคอเวนทรีซิตี (อังกฤษ: Coventry City Football Club) เป็นสโมสรฟุตบอลอาชีพ ตั้งอยู่ที่คอเวนทรี เทศมณฑลเวสต์มิดแลนด์ ประเทศอังกฤษ ปัจจุบันกำลังลงเล่นในแชมเปียนชิป ลีกระดับที่สองของอังกฤษ
ประวัติ

คอเวนทรีซิตี ก่อตั้งขึ้นในนามสโมสรฟุตบอลซิงเกอร์ในปี ค.ศ. 1883 ก่อนที่จะเปลี่ยนมาใช้ชื่อปัจจุบันในปี ค.ศ. 1898 และเข้าร่วมฟุตบอลลีกในปี ค.ศ. 1919 สโมสรคว้าแชมป์เอฟเอคัพในปี ค.ศ. 1987 ด้วยการเอาชนะทอตนัมฮอตสเปอร์ 3–2 คอเวนทรีเป็นหนึ่งในห้าสโมสรที่คว้าแชมป์เอฟเอคัพและเอฟเอยูธคัพในฤดูกาลเดียวกัน ทั้งยังเคยเข้าไปถึงรอบรองชนะเลิศของฟุตบอลลีกคัพในปี ค.ศ. 1981 และ 1990 พวกเขาได้กลับไปเวมบลีย์อีกครั้งในเดือนเมษายน ค.ศ. 2017 และเอาชนะออกซฟอร์ดยูไนเต็ด 2–1 คว้าแชมป์ฟุตบอลลีกโทรฟีได้สำเร็จ
สโมสรมีฉายาว่า "สีฟ้า" ตามสีชุดแข่งขัน และ ช้างกระทืบโรง ที่เรียกกันในประเทศไทย คอเวนทรีเป็นหนึ่งในสโมสรที่ก่อตั้งพรีเมียร์ลีกในปี ค.ศ. 1992 พวกเขาเคยอยู่บนลีกสูงสุดของอังกฤษ 34 ฤดูกาลติดต่อกัน ก่อนที่จะตกชั้นในปี ค.ศ. 2001 และเมื่อผ่านไปอีก 11 ฤดูกาลในแชมเปียนชิป คอเวนทรีก็ตกชั้นสู่ลีกวันในปี ค.ศ. 2012 นับเป็นการตกชั้นมาอยู่ในลีกระดับที่สามเป็นครั้งแรกนับตั้งแต่ปี ค.ศ. 1964 และในปี ค.ศ. 2017 พวกเขาตกชั้นสู่ลีกทู ซึ่งเป็นลีกระดับที่สี่ เป็นครั้งแรกนับตั้งแต่ ค.ศ. 1959
คอเวนทรีผ่านการคัดเลือกไปเล่นการแข่งขันระดับทวีปสองครั้ง ครั้งแรกในฤดูกาล 1970–71 พวกเขาลงแข่งขันในยูโรเปียน อินเตอร์-ซิตีส์แฟส์คัพ (ปัจจุบันคือยูฟ่ายูโรปาลีก) ผ่านเข้าไปถึงรอบที่ 2 พวกเขาเปิดบ้านเอาชนะบาเยิร์นมิวนิก 2–1 ในเลกที่สอง แต่ก็ต้องตกรอบ เพราะในเลกแรก พวกเขาแพ้ถึง 1–6 ที่เยอรมนี ต่อมาในยูฟ่าคัพวินเนอร์สคัพ ฤดูกาล 1987–88 สโมสรไม่สามารถเข้าร่วมการแข่งขันได้ เนื่องจากสโมสรฟุตบอลอังกฤษติดโทษห้ามลงเล่นในเกมยุโรป อันเนื่องมาจากภัยพิบัติเฮย์เซล
สนาม

โดเวลฟีลด์: ค.ศ. 1883–1887
สโตกโรด: ค.ศ. 1887–1899
ไฮจ์ฟีลด์โรด: ค.ศ. 1899–2005
ริโคห์อารีนา: ค.ศ. 2005–2013
สนามกีฬาซิกส์ฟีลด์: ค.ศ. 2013–2014 (ใช้งานร่วมกันนอร์แทมป์ตันทาวน์)
ริโคห์อารีนา: ค.ศ. 2014–ปัจจุบัน
ตั้งแต่ปี ค.ศ. 1899-2005 คอเวนทรีซิตีใช้ไฮจ์ฟีลด์โรดเป็นสนามเหย้า และยังเป็นสนามแห่งแรกที่ติดเก้าอี้ครบทุกที่นั่งในอังกฤษ โดยติดครบในปี ค.ศ. 1981 ต่อมาในปลายทศวรรษ 1990 ผู้บริหารตัดสินใจสร้างสนามแข่งขันแห่งใหม่ที่โรว์ลีย์สกรีน ซึ่งก็คือริโคห์อารีนา ความจุ 32,609 ที่นั่ง เปิดใช้งานในเดือนสิงหาคม ค.ศ. 2005 ซึ่งสโมสรก็ลงเล่นนัดเหย้าที่นั่นตลอดจนถึงปัจจุบัน ยกเว้นในฤดูกาล 2013–14 ที่ต้องย้ายไปเล่นที่สนามกีฬาซิกส์ฟีลด์ของนอร์แทมป์ตันทาวน์ ซึ่งอยู่ห่างออกไป 35 ไมล์ (56 กิโลเมตร) เป็นการชั่วคราว เนื่องจากติดปัญหาเรื่องการเช่า
เกียรติประวัติ

เอฟเอคัพ
ชนะเลิศ: 1986–87
ฟุตบอลลีกคัพ
รอบรองชนะเลิศ: 1980–81, 1989–90
แชริตีชีลด์
รองชนะเลิศ: 1987
ฟุตบอลลีกโทรฟี
ชนะเลิศ: 2016–17
Northern Area Finalists: 2012–13
เอฟเอยูธคัพ
ชนะเลิศ: 1986–87
รองชนะเลิศ: 1967–68, 1969–70, 1998–99, 1999–00
ฟูลเมมเบอร์คัพ
รอบรองชนะเลิศ: 1987–88
ฟุตบอลลีกเซคกันด์ดิวิชั่น (แชมเปียนชิปในปัจจุบัน )
ชนะเลิศ: 1966–67
ฟุตบอลลีกเทิร์ดดิวิชั่น (ลีกวันในปัจจุบัน )
ชนะเลิศ: 1963–64, 2019–20
ฟุตบอลลีกเทิร์ดดิวิชั่นเซาท์
ชนะเลิศ: 1935–36
รองชนะเลิศ: 1933–34
ฟุตบอลลีกโฟร์ทดิวิชั่น (ลีกทูในปัจจุบัน )
รองชนะเลิศ: 1958–59
เทิร์ดดิวิชั่นเซาท์คัพ
ชนะเลิศ: 1935–36
เบอร์มิงแฮมซีเนียร์คัพ
ชนะเลิศ: 1910–11, 1922–23, 2006–07
Professional Floodlit Cup
ชนะเลิศ: 1959–60
แหล่งข้อมูลอื่น

เว็บไซต์อย่างเป็นทางการของสโมสร
แม่แบบ:BBC Football Info
Soccerbase – Results เก็บถาวร 2008-05-24 ที่ เวย์แบ็กแมชชีน | Squad Stats เก็บถาวร 2007-10-26 ที่ เวย์แบ็กแมชชีน | Transfers
Sky Sports Coventry City
Coventry City Former Players Association
| ด ค กอีเอฟแอลแชมเปียนชิป |
| --- | --- | --- |
| สโมสรในฤดูกาล 2024–25 |  แบล็กเบิร์นโรเวอส์  บริสตอลซิตี  เบิร์นลีย์  คาร์ดิฟฟ์ซิตี  คอเวนทรีซิตี  ดาร์บีเคาน์ตี  ฮัลล์ซิตี  ลีดส์ยูไนเต็ด  ลูตันทาวน์  มิดเดิลส์เบรอ  มิลล์วอลล์  นอริชซิตี  ออกซฟอร์ดยูไนเต็ด  พลิมัทอาร์ไกล์  พอร์ตสมัท  เปรสตันนอร์ธเอ็นด์  ควีนส์พาร์กเรนเจอส์  เชฟฟีลด์ยูไนเต็ด  เชฟฟีลด์เวนส์เดย์  สโตกซิตี  ซันเดอร์แลนด์  สวอนซีซิตี  วอตฟอร์ด  เวสต์บรอมมิชอัลเบียน  |  |
| ที่เคยอยู่ในแชมเปียนชิป |  แอสตันวิลลา  บาร์นสลีย์  เบอร์มิงแฮมซิตี  แบล็กพูล  โบลตันวอนเดอเรอส์  บอร์นมัท  เบรนต์ฟอร์ด  ไบรตันแอนด์โฮฟอัลเบียน  เบอร์ตันอัลเบียน  ชาร์ลตันแอธเลติก  โคลเชสเตอร์ยูไนเต็ด  ครูว์อเล็กซานดรา  คริสตัลพาเลซ  ดอนคาสเตอร์โรเวอส์  ฟูลัม  จิลลิงงัม  ฮัดเดอส์ฟีลด์ทาวน์  อิปสวิชทาวน์  เลสเตอร์ซิตี  มิลตันคีนส์ดอนส์  นิวคาสเซิลยูไนเต็ด  นอตทิงแฮมฟอเรสต์  ปีเตอร์โบโรยูไนเต็ด  เรดิง  รอเทอรัมยูไนเต็ด  สคันธอร์ปยูไนเต็ด  เซาแทมป์ตัน  เซาท์เอนด์ยูไนเต็ด  เวสต์แฮมยูไนเต็ด  วีแกนแอทเลติก  วุลเวอร์แฮมป์ตันวอนเดอเรอส์  วิคัมบ์วอนเดอเรอส์  เยโอวิลทาวน์  |  |
| ผู้สนับสนุน |  โคคา-โคล่า (2004–10)  เอนพาวเวอร์ (2010–13)  สกายเบต (2013–ปัจจุบัน)  |  |
| ฤดูกาล |  2004–05  2005–06  2006–07  2007–08  2008–09  2009–10  2010–11  2011–12  2012–13  2013–14  2014–15  2015–16  2016–17  2017–18  2018–19  2019–20  2020–21  2021–22  2022–23  2023–24  2024–25  |  |
ริโคห์อารีนา สนามเหย้าในปัจจุบัน
แถบความถี่ป้องกัน

ในโทรคมนาคม แถบความถี่ป้องกัน หรือ แถบความถี่ป้องกันการรบกวน หรือ แบนด์การ์ด (อังกฤษ: guard band) คือแถบความถี่แคบ ๆ ที่ไม่ได้ใช้งานโดยตั้งใจ ซึ่งวางอยู่ระหว่างแถบความถี่ที่อยู่ติดกันเพื่อลดการรบกวนระหว่างแถบความถี่เหล่านั้น แถบความถี่ป้องกันใช้ในการมัลติเพล็กซ์แบบแบ่งความถี่ แถบความถี่ป้องกันมีอยู่ในทั้งระบบสื่อสารแบบมีสายและไร้สาย
แถบความถี่ป้องกันสามารถได้รับอนุญาตให้ใช้กับอุปกรณ์พลังงานต่ำ เช่น เครือข่ายโทรศัพท์มือถือส่วนตัวได้
วิกิพจนานุกรม
แถบความถี่ 70 เซนติเมตร

วิทยุรับ - ส่ง 2 แถบความถี่ (แถบความถี่ 2 เมตรและ 70 เซนติเมตร)
แถบความถี่ 70 เซนติเมตร (อังกฤษ: 70-centimeter band)(คำว่า 70 เซนติเมตรเป็นความยาวคลื่นโดยประมาณของความถี่ 430.000 MHz ถึง 450.000 MHz) แถบความถี่นี้เป็นส่วนหนึ่งของแถบความถี่ UHF ซึ่งถูกจัดสรรให้กับกิจการวิทยุสมัครเล่น
กาจัดสรรความถี่

การจัดสรรความถี่ย่าน 70 เซนติเมตรจะแตกต่างกันแล้วแต่ภูมิภาคของโลก ในสหรัฐอเมริกา ออสเตรเลีย ตรินิแดดและโตเบโก
อนุญาตให้ใช้ตั้งแต่ 420 ถึง 450 MHz แต่สำหรับบางพื้นที่จะถูกจำกัดการใช้งาน เช่น แคนาดา ให้ใช้ในช่วง 430 ถึง 450 MHz ในประเทศอังกฤษให้ใช้ในช่วงความถี่ 430 ถึง 440 MHz ในสนธิสัญญาระหว่างประเทศของ สหรัฐอเมริกากับแคนาดาห้ามมิให้มีการใช้ความถี่ในช่วง 420 ถึง 430 MHz ในบริเวณ ในบริเวณ เหนือจากไลน์เอ (north of Line A) เก็บถาวร 2009-12-15 ที่ เวย์แบ็กแมชชีน แต่สำหรับประเทศไทยอนุญาตให้ใช้ได้ตั้งแต่ความถี่ 435.000 ถึง 438.000 MHz เฉพาะภาครับเท่านั้น
รูปแบบการแพรกระจายคลื่น

ความถี่ย่าน 70 เซนติเมตร เป็นความถี่ที่ต่ำที่สุดของย่าน UHF ที่จัดสรรให้กับนักวิทยุสมัครเล่น แต่เป็นความถี่สูงสุดที่จะใช้การแพร่กระจายคลื่นแบบ ionospheric propagation ได้ การติดต่อแบบสะท้อนออโรรา จะมีความผิดเพื้ยนของสัญญาณสูง ระยะทางในการติดต่อสื่อสารจะน้อยกว่า แถบความถี่ 2 เมตร และย่าน 1.35 เมตร การติดต่อแบบสะท้อนฝนดาวตก (Meteor scatter) จะทำได้ยากกว่าความถี่ที่ต่ำกว่า สัญญาณที่สะท้อนกลับมาจะอ่อน และมีช่วงระยะเวลาที่สั้นกว่า
เหตุเพลิงไหม้รถบัสบนถนนวิภาวดีรังสิต พ.ศ. 2567

เมื่อวันที่ 1 ตุลาคม พ.ศ. 2567 รถบัสโดยสารไม่ประจำทางซึ่งอยู่ระหว่างนำนักเรียนและครูเดินทางทำกิจกรรมทัศนศึกษา เกิดเหตุเพลิงไหม้ขณะวิ่งอยู่บนถนนวิภาวดีรังสิต ในเขตอำเภอลำลูกกา จังหวัดปทุมธานี เป็นผลให้มีผู้เสียชีวิตในที่เกิดเหตุ 23 ราย ในจำนวนนี้เป็นนักเรียนจำนวน 20 คนและเป็นครู 3 คน มีผู้ได้รับบาดเจ็บสาหัส 4 ราย และบาดเจ็บเล็กน้อย 4 ราย นับเป็นหนึ่งในเหตุโศกนาฏกรรมบนท้องถนนครั้งใหญ่ของไทย มียอดผู้เสียชีวิตและบาดเจ็บเป็นอันดับที่ 6
ภูมิหลัง

ประเทศไทยเป็นหนึ่งในประเทศที่มีอุบัติเหตุจราจรมากที่สุดในโลก อันมีสาเหตุมาจากยานพาหนะที่ไม่ปลอดภัยและการขับขี่ที่อันตราย ยอดผู้เสียชีวิตจากอุบัติเหตุจราจรในไทยอยู่ที่ประมาณ 20,000 รายต่อปี
ในบริบทของรถที่ขนส่งนักเรียน เคยเกิดเหตุการณ์ในลักษณะเดียวกันในประเทศไทยหลายครั้ง เช่นเหตุการณ์รถบัสนักเรียนชนรถบรรทุกในอำเภอด่านขุนทด จังหวัดนครราชสีมา เมื่อ 1 มีนาคม พ.ศ. 2567 เสียชีวิต 1 ราย และเหตุรถรับจ้างส่งนักเรียนเสียหลักชนต้นไม้ในอำเภอตากใบ จังหวัดนราธิวาส เมื่อ 11 สิงหาคม พ.ศ. 2558 เสียชีวิต 10 ราย รวมถึงรถบัสทัศนศึกษาโรงเรียนบ้านดงหลบใหม่สามัคคีวิทยาชนกับรถพ่วง เมื่อวันที่ 28 กุมภาพันธ์ 2557 มีผู้เสียชีวิต 16 ราย
รถบัสโดยสารของบริษัท ชินบุตร เอ็นจิเนียริ่ง (ประเทศไทย) จำกัด นำนักเรียนและครูจากโรงเรียนวัดเขาพระยาสังฆาราม อำเภอลานสัก จังหวัดอุทัยธานี เพื่อมาทัศนศึกษาที่วัดพระศรีสรรเพชญ์ในจังหวัดพระนครศรีอยุธยา และการไฟฟ้าฝ่ายผลิตแห่งประเทศไทยในจังหวัดนนทบุรี ในคณะเดินทางประกอบด้วยรถบัสจำนวนสามคัน
อุบัติเหตุ

หลังจากเสร็จการทัศนศึกษาที่วัดพระศรีสรรเพชญ์ในจังหวัดพระนครศรีอยุธยา และกำลังเดินทางมายังการไฟฟ้าฝ่ายผลิตแห่งประเทศไทยในจังหวัดนนทบุรี เมื่อเวลาประมาณ 12:29 น. ขณะเดินทางอยู่บนถนนวิภาวดีรังสิตขาออก ในพื้นที่ตำบลคูคต อำเภอลำลูกกา จังหวัดปทุมธานี บริเวณตรงข้ามซอยพหลโยธิน 72 ระหว่างเซียร์ รังสิต และอนุสรณ์สถานแห่งชาติ รถบัสหมายเลขทะเบียน 30-0423 สิงห์บุรี ซึ่งเป็นคันที่สองในขบวน เสียการควบคุมและเฉียวกับรถยนต์เบนซ์และแบริเออร์เกาะกลางถนน จนเกิดไฟลุกไหม้ขึ้น
ขณะเกิดเหตุ จำนวนคนบนรถรวม 46 คน ประกอบด้วยนักเรียน 39 คน จากระดับอนุบาลถึงประถมศึกษาที่ 4 และชั้นมัธยมศึกษาปีที่ 3 และครู 6 คน โดยสามารถหนีออกมาจากรถได้ 20 คน (เป็นครู 3 คน นักเรียน 16 คน และคนขับรถ 1 คน)
มติชนรายงานว่า ภาพจากกล้องวงจรปิดแสดงเหตุการณ์ตั้งแต่เกิดเพลิงไหม้ แสดงคนขับรถบัสได้เปิดประตูฝั่งคนขับวิ่งลงมาจากรถ พยายามไปเปิดประตูกลางรถแต่เปิดไม่ออก จึงเดินไปบริเวณประตูฉุกเฉินท้ายรถแล้วพยายามจะเปิดประตูอีกครั้ง แต่เห็นว่าเปิดไม่ออก ไฟได้ลุกไหม้อย่างรุนแรง จึงวิ่งอ้อมไปทางด้านท้ายรถ และภาพจากติ๊กต็อกแสดงเหตุการณ์คนขับจากด้านท้ายรถ ถือถังดับเพลิงที่มีพลเมืองดีนำมาให้ไปพยายามดับไฟ หลังเกิดเหตุคนขับรถดังกล่าวได้หนีหายตัวไปและปิดมือถือไม่สามารถติดต่อได้ ก่อนเข้ามอบตัวที่สถานีตำรวจภูธรวิเศษชัยชาญ จังหวัดอ่างทอง
สาเหตุเบื้องต้นระบุว่าเกิดจากยางล้อรถระเบิดส่งผลให้รถชนเข้ากับแบริเออร์บนถนนจนเกิดไฟไหม้ซึ่งลุกจากช่วงล่างของรถ โดยรถใช้ก๊าซเอ็นจีวีเป็นเชื้อเพลิง ซึ่งเชื้อเพลิงดังกล่าวใช้มาแล้ว 15 ปี และจะหมดอายุใน พ.ศ. 2569
ผู้เสียชีวิตและผู้ได้รับบาดเจ็บ

มีการยืนยันยอดผู้เสียชีวิตที่ 23 ราย ประกอบด้วย นักเรียนรวม 20 คน ได้แก่นักเรียนระดับชั้นประถมศึกษาปีที่ 1 รวม 3 คน, ประถมศึกษาปีที่ 2 รวม 2 คน, ประถมศึกษาปีที่ 3 รวม 6 คน, ประถมศึกษาปีที่ 4 รวม 6 คน และมัธยมศึกษาปีที่ 3 รวม 3 คน และครู 3 คน ประกอบด้วย
| ลำดับที่ | ชื่อ | หมายเหตุ | ลำดับที่ | ชื่อ | หมายเหตุ |
| --- | --- | --- | --- | --- | --- |
| 1 | ด.ช. ธีระพงศ์ เพียรกสิวิทย์ | นักเรียนชั้นประถมศึกษาปีที่ 1 | 13 | ด.ช. ณฐพัชร์ วังพลับ | นักเรียนชั้นประถมศึกษาปีที่ 4 |
| 2 | ด.ญ. ปฏิณญา เทศจำปา | นักเรียนชั้นประถมศึกษาปีที่ 1 | 14 | ด.ช. ธนกฤต โพธิ์ตุ้ย | นักเรียนชั้นประถมศึกษาปีที่ 4 |
| 3 | ด.ญ. อัจฉรา จำนงค์สังข์ | นักเรียนชั้นประถมศึกษาปีที่ 1 | 15 | ด.ช. บวรศักดิ์ ถึงทรัพย์ | นักเรียนชั้นประถมศึกษาปีที่ 4 |
| 4 | ด.ช. กฤษดา พุ่มทอง | นักเรียนชั้นประถมศึกษาปีที่ 2 | 16 | ด.ช. พีรฉัตร บุญชื่น | นักเรียนชั้นประถมศึกษาปีที่ 4 |
| 5 | ด.ช. สิริณัฏฐ์ แก้วใจ | นักเรียนชั้นประถมศึกษาปีที่ 2 | 17 | ด.ช. ฤตธวัช สืบสายจันทร์ | นักเรียนชั้นประถมศึกษาปีที่ 4 |
| 6 | ด.ช. ณัฐพงศ์ ขำกระแสร์ | นักเรียนชั้นประถมศึกษาปีที่ 3 | 18 | ด.ญ. ปาณรินทร์ ชูประเสริฐ | นักเรียนชั้นมัธยมศึกษาปีที่ 3 |
| 7 | ด.ช. พัสกร พลีดี | นักเรียนชั้นประถมศึกษาปีที่ 3 | 19 | ด.ญ. พิมชนก มีศรี | นักเรียนชั้นมัธยมศึกษาปีที่ 3 |
| 8 | ด.ช. พีรภัทร วังพลับ | นักเรียนชั้นประถมศึกษาปีที่ 3 | 20 | ด.ญ. สุนิชา ยอดนิโรจน์ | นักเรียนชั้นมัธยมศึกษาปีที่ 3 |
| 9 | ด.ช. องอาจ ใจแสน | นักเรียนชั้นประถมศึกษาปีที่ 3 | 21 | ครูกนกวรรณ ศรีผง | ครู |
| 10 | ด.ช. อาชวิน วงษ์ดิษฐ์ | นักเรียนชั้นประถมศึกษาปีที่ 3 | 22 | ครูพิมพ์ทอง สมบัติ | ครู |
| 11 | ด.ญ. ธิติพา โฉมศรี | นักเรียนชั้นประถมศึกษาปีที่ 3 | 23 | ครูสรินญา หอมเกศร | ครูฝึกสอน |
| 12 | ด.ช. ชาคริต โยศรีธา | นักเรียนชั้นประถมศึกษาปีที่ 4 | - | - | - |
ยอดบาดเจ็บ ณ จุดเกิดเหตุอยู่ที่ 8 คน เข้ารักษาในโรงพยาบาล (บาดเจ็บสาหัส) ทั้งหมด 4 ราย เป็นครูหนึ่งราย เป็นเด็กนักเรียนหญิง 3 ราย  โดยส่งไปที่โรงพยาบาลแพทย์รังสิต 1 คน โรงพยาบาลธรรมศาสตร์เฉลิมพระเกียรติ 2 ราย และโรงพยาบาลเด็ก สังกัดกรมการแพทย์ 1 ราย ซึ่งจากการรักษามีอาการดีขึ้นตามลำดับ จนกระทั่งเมื่อวันที่ 25 ตุลาคม พ.ศ. 2567 ผู้บาดเจ็บสามารถเดินทางกลับภูมิลำเนาได้ 1 ราย
การสอบสวน

หลังเกิดเหตุ การสอบสวนพบว่ารถบัสโดยสารไม่ประจำทางของชินบุตรทัวร์คันเกิดเหตุนั้น จดทะเบียนในชื่อของนางสาวปาณิสรา ชินบุตร ผู้ประกอบการขนส่ง ไม่ใช่บริษัท ชินบุตร เอ็นจิเนียริ่ง (ประเทศไทย) จำกัด จดทะเบียนตั้งแต่วันที่ 19 กุมภาพันธ์ พ.ศ. 2513 (อายุใช้งานถึงวันที่เกิดเหตุคือ 54 ปี 7 เดือน 12 วัน) โดยมีจดทะเบียนใหม่ 26 ตุลาคม พ.ศ. 2561  เนื่องจากมีการดัดแปลงโครงเลขคัทซี เปลี่ยนขนาดสัดส่วน - ชนิดรถ ISUZU เลขตัวรถ 2105472 เปลี่ยนเครื่องยนต์ และดัดแปลงโดยติดตั้งแก๊สเอ็นจีวี โดยระบุในคู่มือรถว่าติดตั้งจำนวน 6 ถัง แต่ปรากฏจากการตรวจสอบรถที่เกิดเหตุพบว่าจำนวน 11 ถัง ได้แก่ บริเวณด้านหน้าขวา 1 ถัง บริเวณด้านหน้าซ้าย 2 ถัง บริเวณกลางรถฝั่งซ้าย 4 ถัง และกลางรถฝั่งขวา 4 ถัง  มีชนิดเครื่องยนต์ BENZ เลขเครื่องยนต์ 422915-20-590053 ชนิดเชื้อเพลิงก๊าซ CNG มีความจุ 41 ที่นั่ง
อธิบดีกรมการขนส่งทางบก ได้เข้าชี้แจงต่อคณะกรรมาธิการคมนาคม ว่ารถคันเกิดเหตุเป็นรถโดยสารชั้นเดียว ยางล้อหน้าทั้งซ้ายและขวาไม่พบร่องรอยการระเบิด แต่พบว่ามีเพลาล้อด้านหน้าหักออกจากกัน และมีท่อแก๊สหลุดออกจากตัวถัง 1 จุด แต่สาเหตุของอุบัติเหตุในครั้งนี้จะเกิดจากอะไรคงต้องรอให้เจ้าหน้าที่ตำรวจเป็นผู้สรุป ส่วนประตูฉุกเฉินด้านหลังขวาสามารถใช้งานได้ มีอุปกรณ์ด้านความปลอดภัยครบ ในขณะที่ครูที่รอดชีวิตและการแถลงข่าวของเจ้าหน้าที่ตำรวจหลังเกิดเหตุระบุว่าไม่สามารถเปิดประตูด้านหลังได้ และไม่พบค้อนทุบกระจก
กรมการขนส่งทางบกได้เรียกให้บริษัท ชินบุตร เอ็นจิเนียริ่ง (ประเทศไทย) จำกัด นำรถบัสที่ให้บริการอีกจำนวน 5 คัน มาให้เจ้าหน้าที่ตรวจสอบ แต่ปรากฏว่ามีการนำรถทั้ง 5 คัน ไปถอดอุปกรณ์และถังแก๊สออก ที่จังหวัดนครราชสีมา เจ้าหน้าที่ได้ตรวจพบขณะกำลังดำเนินการถอดถังแก๊ส จึงได้อายัดรถทั้งหมดไว้ จากการตรวจสอบเบื้องต้นพบว่ามีการติดตั้งอุปกรณ์และถังเกินกว่าที่ขออนุญาต และในส่วนประตูฉุกเฉินไม่สามารถเปิดออกได้
นอกจากนี้ ยังปรากฏว่ารถบัสทัศนศึกษาซึ่งดำเนินการโดยบริษัทชินบุตรทัวร์ เคยเกิดอุบัติเหตุชนท้ายรถพ่วงที่จอดริมทาง ขณะนำนักเรียนไปทัศนศึกษาที่จังหวัดชลบุรี เมื่อวันที่ 11 กุมภาพันธ์ พ.ศ. 2560 ส่งผลให้มีผู้บาดเจ็บกว่า 10 คน โดยมีสาเหตุมาจากคนขับหลับใน
ปฏิกิริยาในสังคมและการเยียวยา

พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี ทรงรับศพผู้เสียชีวิต และผู้ป่วยจากเหตุการณ์นี้ทุกคน ไว้ในพระบรมราชานุเคราะห์ โปรดเกล้าฯ ให้พล.อ.สุรยุทธ์ จุลานนท์ ประธานองคมนตรี เชิญพวงมาลาของพระบาทสมเด็จพระเจ้าอยู่หัว สมเด็จพระนางเจ้าฯ พระบรมราชินี และพระบรมวงศานุวงศ์ วางหน้าหีบศพผู้ประสบเหตุ และประธานในพิธีพระราชทานน้ำหลวงอาบศพ
สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงโพสต์แสดงความเสียพระทัยต่อเหตุการณ์นี้ผ่านทางอินสตาแกรมส่วนพระองค์
นายกรัฐมนตรี แพทองธาร ชินวัตร แสดงความเสียใจต่อเหตุการณ์ผ่านทางทวิตเตอร์ (X) และยกเลิกภารกิจช่วงบ่ายทั้งหมดเพื่อลงพื้นที่เยี่ยมผู้ได้รับบาดเจ็บ อนุทิน ชาญวีรกูล รัฐมนตรีว่าการกระทรวงมหาดไทย พร้อมทรงศักดิ์ ทองศรีและซาบีดา ไทยเศรษฐ์ รัฐมนตรีช่วยว่าการกระทรวงมหาดไทย ได้เดินทางไปที่เกิดเหตุ และอำนวยความสะดวกในการส่งนักเรียนและครูเดินทางกลับจังหวัดอุทัยธานี กระทรวงพัฒนาสังคมฯ ได้ส่งทีมนักจิตวิทยาเข้าให้การช่วยเหลือเยียวยาแก่ครอบครัวผู้ประสบเหตุ
สถานเอกอัครราชทูตสาธารณรัฐประชาชนจีน ได้แสดงความเสียใจอย่างยิ่ง และบริจาคเวชภัณฑ์ประเภทครีมสารสกัดจากบัวหิมะเพื่อรักษาบาดแผลไฟไหม้ ผ่าน พ.ต.อ.ทวี สอดส่อง รัฐมนตรีว่าการกระทรวงยุติธรรม
นายทรงวิทย์ ชินบุตร เจ้าของบริษัทรถทัวร์นำเที่ยวชินบุตรทัวร์ กล่าวขอโทษครอบครัวผู้เสียชีวิต พร้อมมอบเงินเยียวยาคุณครูและนักเรียนทั้ง 23 ราย รายละ 50,000 บาท และสำนักนายกรัฐมนตรี อนุมัติเยียวยาแก่ผู้เสียชีวิตรายละ 1 ล้านบาท ผู้บาดเจ็บรายละ 100,000 -700,000 บาท
มหาวิทยาลัยที่ครูทั้ง 3 รายเคยศึกษาอยู่ได้ไว้อาลัยต่อการสูญเสียบุคลากรทางการศึกษาและสดุดีครูผู้เสียสละ
สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ทรงปลงธรรมสังเวช และโปรดประทานผ้าไตรเพื่อการบังสุกุลอุทิศแก่ผู้เสียชีวิต รายละหนึ่งไตร พร้อมทั้งมีพระบัญชาโปรดให้ไวยาวัจกรจัดกัปปิยภัณฑ์ รายละเท่าจำนวน 10,000 บาท (หนึ่งหมื่นบาทถ้วน) ประทานแก่ครอบครัวของผู้เสียชีวิต เพื่อช่วยการบำเพ็ญกุศลศพทุกราย
สมเด็จพระสันตะปาปาฟรานซิสแห่งวาติกัน ทรงมีแถลงการณ์แสดงความเสียพระทัย ต่อเหตุการณ์อุบัติเหตุไฟไหม้รถบัสโรงเรียนในประเทศไทย ซึ่งลงนามโดยพระคาร์ดินัล ปิเอโตร ปาโรลิน เลขาธิการแห่งนครรัฐวาติกัน โดยแถลงการณ์มีเนื้อความว่า พระสันตะปาปาฟรานซิสทรงพระรู้สึกเศร้าโศกอย่างสุดซึ้งเมื่อทรงทราบการเสียชีวิตของนักเรียนและครู จากอุบัติเหตุรถบัสโรงเรียนที่เกิดขึ้นที่ชานเมืองกรุงเทพมหานคร พระสันตะปาปาทรงอธิษฐานภาวนาให้กับทุกคนที่ได้รับผลกระทบ จากโศกนาฏกรรมครั้งนี้โดยเฉพาะอย่างยิ่งครอบครัวที่กำลังโศกเศร้า และทรงมอบดวงวิญญาณของผู้ล่วงลับไว้ในพระเมตตาอันเปี่ยมด้วยความรักของพระผู้ทรงสรรพานุภาพ พระสันตะปาปาฟรานซิสทรงวิงวอนขอพระพรแห่งความเข้มแข็ง สันติสุข และการปลอบประโลมมายังทุกคน
เมื่อวันที่ 25 พฤศจิกายน พ.ศ. 2567 องค์การบริหารส่วนจังหวัดปทุมธานี ได้จัดพิธีทำบุญใหญ่อุทิศส่วนกุศลให้แก่ผู้เสียชีวิตทั้ง 23 ราย พร้อมให้ญาติเข้าทำพิธีทางศาสนาที่รถบัสคันเกิดเหตุ ก่อนจะย้ายซากรถออกจากอนุสรณ์สถานแห่งชาติไป
ปฏิกิริยาในสังคมและการเยียวยา > ข้อวิพากษ์วิจารณ์

ผู้ใช้อินเทอร์เน็ตจำนวนมากร่วมแสดงความคิดเห็นสนับสนุนให้โรงเรียนยกเลิกการจัดทัศนศึกษาสำหรับนักเรียนเด็กเล็กที่ต้องเดินทางโดยรถบัส เนื่องจากกังวลว่าอุบัติเหตุเช่นนี้อาจเกิดขึ้นซ้ำ อย่างไรก็ตาม ความเห็นบางส่วนแม้จะสนับสนุนการยกเลิกดังกล่าว แต่ก็ชี้ให้เห็นว่าความปลอดภัยในการเดินทาง และการฝึกให้เด็กเอาตัวรอดก็เป็นสิ่งสำคัญเช่นเดียวกัน ในขณะที่ผู้ประกอบการรถบัสให้ความเห็นว่าเรื่องนี้เป็นปัญหาจากคนขับ ไม่ควรนำมาใช้เหตุดังกล่าวมายกเลิกการทัศนศึกษา
ในส่วนของลักษณะรถบัสทัศนศึกษาและรถรับส่งนักเรียน มีความเห็นเสนอว่าควรมีการปรับปรุงให้ได้มาตรฐานเช่นเดียวกับรถโรงเรียนในสหภาพยุโรป หรือสหรัฐอเมริกา รวมถึงการวิพากษ์วิจารณ์ถึงการปิดเพจชินบุตรทัวร์ ว่าเป็นการต้องการทำลายหลักฐานหรือไม่
ผลสืบเนื่อง

กระทรวงศึกษาธิการสั่งงดการทัศนศึกษาที่ไม่จำเป็นโดยทันทีอย่างไม่มีกำหนด โดยเฉพาะนักเรียนระดับชั้นต่ำกว่า ป.4 ให้ทัศนศึกษาภายในจังหวัดของโรงเรียนต้นสังกัดเท่านั้น อย่างไรก็ตามหากโรงเรียนใดมีความจำเป็นต้องดูเป็นรายกรณี พร้อมมีการดูแลความปลอดภัยนักเรียนอย่างเข้มงวดและครอบคลุมทุกด้าน อีกทั้งไม่บังคับให้มีการเก็บคะแนนสะสมจากการทัศนศึกษา โดยให้โรงเรียนเก็บคะแนนจากกิจกรรมอื่น ๆ แทน อย่างไรก็ตามหลายโรงเรียนยังคงจัดกิจกรรมทัศนศึกษา โดยให้มีการฝึกซ้อมกรณีเกิดเหตุเพลิงไหม้ให้แก่นักเรียน
ในการประชุมสภาผู้แทนราษฎรหลังจากวันเกิดเหตุ ศศินันท์ ธรรมนิฐินันท์ สส.กทม.พรรคประชาชนเสนอให้มีการปรับปรุงมาตรฐานรถสาธารณะ รวมถึงเรียกร้องให้มีการนำเสนอข่าวที่ไม่ตอกย้ำการสูญเสีย ด้านชวน หลีกภัย จากพรรคประชาธิปัตย์ แสดงความไม่เห็นด้วยที่จะยกเลิกการทัศนศึกษา ส่วนพริษฐ์ วัชรสินธุ สส.บัญชีรายชื่อ พรรคประชาชนเสนอให้ทบทวนมาตรการพานักเรียนไปทัศนศึกษา รวมถึงปฏิรูปงบประมาณด้านการศึกษาให้คำนึงถึงปัจจัยอื่นประกอบนอกจากจำนวนนักเรียน
กรมการขนส่งทางบกได้ดำเนินการพักใช้ใบอนุญาตผู้ประกอบการขนส่ง ของนางสาวปาณิสรา ชินบุตร ผู้ประกอบการถโดยสารไม่ประจำทาง สั่งพักใช้ใบอนุญาตผู้ขับรถ ของนายสมาน จันทร์พุฒ คนขับรถคันเกิดเหตุ สั่งยกเลิกการขึ้นทะเบียนเป็นบุคลากรการจัดการด้วยความปลอดภัยในการขนส่ง (TSM) ของนางกนิษฐา ชินบุตร ผู้รับรองการติดตั้งถังแก๊ส และสั่งระงับสถานติดตั้งตรวจและทดสอบรถที่ใช้ก๊าซเป็นเชื้อเพลิง ของบริษัท ออลเทอร์เนทีฟ รีซอส เอ็นจิเนียริ่ง จำกัด พร้อมทั้งมีคำสั่งย้ายเจ้าหน้าที่กรมการขนส่ง จำนวน 2 ราย ซึ่งมีหน้าที่ตรวจสอบถังก๊าซ และตรวจสอบสภาพรถ และเรียกให้รถบัสที่ติดตั้งแก๊ส CNG ให้เข้ามารับการตรวจสภาพใหม่ สภาผู้บริโภครายงานว่า ระหว่างวันที่ 4 - 20 ตุลาคม มีการตรวจสอบแล้วเสร็จเพียง 1,973 คัน จากจำนวนที่ต้องตรวจทั้งสิ้น 13,426 คัน
คณะกรรมการ ป.ป.ช. ได้ดำเนินการตรวจสอบว่าการปฏิบัติงานของเจ้าหน้าที่ในการพิจารณาอนุมัติ อนุญาตดำเนินการ เป็นไปตามระเบียบและกฎหมายของกรมการขนส่งทางบกหรือไม่
เหตุการณ์ที่คล้ายกัน

20 มีนาคม พ.ศ. 2550 เหตุเพลิงไหม้รถบัสบนถนนมิตรภาพ พ.ศ. 2550
18 ธันวาคม พ.ศ. 2558 เพลิงไหม้รถบัสทัศนศึกษาโรงเรียนบรบือ บนถนนมิตรภาพ ช่วงหลักกิโลเมตรที่ 285-286 อำเภอโนนศิลา จังหวัดขอนแก่น
เพลิงไหม้ของรถบัส ซึ่งพบเห็นจากรถสัญจรผ่านบนถนนวิภาวดีรังสิต
ลามอโรฌูวีฟ

48°2′12.89″N 2°54′13.05″E﻿ / ﻿48.0369139°N 2.9036250°E﻿ / 48.0369139; 2.9036250
ลามอโรฌูวีฟในแผนที่ของกัสซีนีประมาณ ค.ศ. 1757
ลามอโรฌูวีฟ (ฝรั่งเศส: La Mort aux Juifs, เสียงอ่านภาษาฝรั่งเศส: [la mɔʁ o ʒɥif]) เป็นหมู่บ้านขนาดเล็กภายใต้เขตอำนาจศาลของเทศบาลกูร์เตอโม จังหวัดลัวแร ประเทศฝรั่งเศส ชื่อพื้นที่นี้มีความหมายว่า "ความตายต่อชาวยิว"
ที่มาของชื่อ

ชื่อนี้มีที่มาในคริสต์ศตวรรษที่ 14 โดย Pierre-Henri Billy นักภูมินามวิทยารายงานว่า ตอนแรกชื่อนี้คือ "la mare au juin″ ซึ่งในภาษาฝรั่งเศสเก่าตามท้องถิ่นแปลว่า "บ่อปุ๋ยน้ำ" คำนี้เกิดวิวัฒนาการเหมือนกับชื่อสถานที่อื่นในพื้นที่นี้ จนกระทั่งท้ายที่สุดกลายเป็น "la Mort aux Juifs" ด้วยรูปแบบกลาง "la mare au Juif" อ้างโดยนักประวัติศาสตร์ท้องถิ่น Paul Gache การแปลงคำว่า "mare" (บ่อ) เป็น "mort" (ตาย) พบในชื่อสถานที่ภาษาฝรั่งเศสเก่าได้บ่อยมาก และ "juin" (ปุ๋ยน้ำ) กลายเป็น "juif" (ยิว) ในสองขั้น ขั้นแรกคือการลดเสียงนาสิก (denasalization) ที่เปลี่ยนจาก "juin" ไปเป็น "jui" และเปลี่ยนรูปเขียนเป็น "juif" ซึ่งในภาษาฝรั่งเศสเก่าออกเสียงเหมือนกัน
การเปลี่ยนชื่อ

ในเดือนสิงหาคม ค.ศ. 2014 Simon Wiesenthal Center ยื่นคำร้องต่อรัฐบาลฝรั่งเศสเพื่อเปลี่ยนชื่อพื้นที่นี้ โดยอ้างว่าคำนี้แปลว่า "ความตายต่อชาวยิว" ซึ่งเป็นคำแปลที่ถูกปฏิเสธในประเทศฝรั่งเศส คำขอที่คล้ายกันถูกปฏิเสธใน ค.ศ. 1992 อย่างไรก็ตาม ด้วยแรงกดดันในระดับชาติ สภาเทศบาลจึงเลิกใช้ชื่อดังกล่าวในเดือนมกราคม ค.ศ. 2015 พื้นที่ในปัจจุบันแยกเข้ากับหมู่บ้านขนาดเล็ก Les Croisilles และ La Dogetterie
ดูเพิ่ม

สถานีย่อยประเทศฝรั่งเศส
กัสตรีโยโมตาเดฆูดิโอส เมืองในประเทศสเปนที่ชื่อก่อน ค.ศ. 2015 (Castrillo Matajudíos) แปลว่า "ค่ายผู้ฆ่าชาวยิว"
จอร์จ ฟินเลย์สัน

| George Finlayson |
| --- | --- |

เกิด: ค.ศ. 1790 Thurso, Great Britain
เสียชีวิต: 1823(1823-00-00) (32–33 ปี)
จอร์จ ฟินเลย์สัน (อังกฤษ: George Finlayson, 1790–1823) เป็นนักธรรมชาติวิทยาและนักเดินทางชาวสกอตแลนด์ เขาได้รับการยกย่องว่าเป็นนักธรรมชาติวิทยาที่เก่งที่สุดคนหนึ่งในยุคของเขา และเขามีชื่อเสียงจากการศึกษาเชิงบุกเบิกเกี่ยวกับพืช สัตว์ และผู้คนทางภาคใต้ของประเทศไทยและคาบสมุทรมลายู
ฟินเลย์สันเกิดที่เมืองเธอร์โซในปี ค.ศ. 1790 เขาเป็นเสมียนของดร.ซอมเมอร์วิลล์ หัวหน้าเจ้าหน้าที่การแพทย์ของกองทัพในสกอตแลนด์ และต่อมาเป็นเสมียนของดร. ฟาร์เรล หัวหน้าเจ้าหน้าที่การแพทย์ของกองทัพในซีลอน จากนั้นเขาย้ายไปที่เบงกอลและเข้าประจำการใน กองทหารม้าเบาที่ 8 ในตำแหน่งผู้ช่วยศัลยแพทย์ในปี ค.ศ. 1819 ในปี ค.ศ. 1821 และ 1822 เขาได้ร่วมคณะผู้แทนการค้าของจอห์น ครอว์เฟิร์ดไปยังสยาม (ปัจจุบันคือประเทศไทย) และโคชินไชนา (ปัจจุบันคือเวียดนาม) ในฐานะนักธรรมชาติวิทยา และเดินทางกลับมาพร้อมกับคณะผู้แทนการค้าดังกล่าวไปยังโกลกาตาในปี ค.ศ. 1823 ถึงเวลานี้สุขภาพของเขาแย่ลงไปมากแล้ว เขาเสียชีวิตระหว่างเดินทางจากเบงกอลไปยังสกอตแลนด์ในเดือนสิงหาคม ค.ศ. 1823
บันทึกที่เขาจดไว้ระหว่างภารกิจได้รับการแก้ไขโดยมีคำนำเกี่ยวกับผู้เขียนโดยเซอร์สแตมฟอร์ด แรฟเฟิลส์ FRS และตีพิมพ์ในปี ค.ศ. 1826 ภายใต้ชื่อ The Mission to Siam and Hue, the capital of Cochin China, in the years 1821–2, from the Journal of the late George Finlayson, Esq
นกปรอดหัวลาย (Pycnonotus finlaysoni) และกระรอกฟินเลย์สัน (Callosciurus finlaysonii) ได้รับการตั้งชื่อเพื่อเป็นเกียรติแก่ฟินเลย์สัน
แหล่งข้อมูลอื่น

Forbes, Andrew (2010). "The Fortifications of Chiang Mai and the Enigma of the Finlayson Map". Informal Northern Thai Group. คลังข้อมูลเก่าเก็บจากแหล่งเดิมเมื่อ 25 September 2010. สืบค้นเมื่อ 18 May 2015.
Project Gutenberg EBook versions of The Mission to Siam, and Hué the Capital of Cochin China, in the Years 1821–2, by George Finlayson